รัฐบาลไทย-ข่าวทำเนียบรัฐบาล-รมว.พิพัฒน์ ถกความร่วมมือ อว. เร่งอัพสกิลแรงงานป้อนภาคธุรกิจท่องเที่ยว
วันพุธที่ 20 กันยายน 2566
20/09/2566
รมว.พิพัฒน์ ถกความร่วมมือ อว. เร่งอัพสกิลแรงงานป้อนภาคธุรกิจท่องเที่ยว
รมว.พิพัฒน์ ถกความร่วมมือ อว. เร่งอัพสกิลแรงงานป้อนภาคธุรกิจท่องเที่ยว
วันที่ 19 กันยายน 2566นายพิพัฒน์ รัชกิจประการ รัฐมนตรีว่าการกระทรวงแรงงานให้การต้อนรับรศ.ดร.ปัทมาวดี โพชนุกูล ผู้อํานวยการสํานักงานส่งเสริมวิทยาศาสตร์ วิจัยและนวัตกรรมพร้อมคณะ ในโอกาสเข้าพบเพื่อหารือแนวทางการสนับสนุนการพัฒนาและผลิตแรงงานทักษะสูงของประเทศไทย และแสดงความยินดีเนื่องในโอกาสเข้ารับตําแหน่งของรัฐมนตรีว่าการกระทรวงแรงงาน ณ ห้องจัตุมงคล ชั้น 6 อาคารกระทรวงแรงงาน
นายพิพัฒน์กล่าวว่า รัฐบาลภายใต้การนําของท่านเศรษฐา ทวีสิน นายกรัฐมนตรี กระทรวงแรงงาน ภายใต้การกํากับดูแลของท่านอนุทิน ชาญวีรกูล รองนายกรัฐมนตรี และรัฐมนตรีว่าการกระทรวงมหาดไทย ได้ให้ความสําคัญกับการเร่งพัฒนาศักยภาพกําลังแรงงาน เพื่อรองรับการฟื้นตัวทางเศรษฐกิจ โดยเฉพาะอุตสาหกรรมภาคท่องเที่ยวและบริการที่เติบโตและมีความต้องการแรงงาน จึงเป็นนิมิตรหมายที่ดีในวันนี้ที่ทาง สํานักงานส่งเสริมวิทยาศาสตร์ วิจัยและนวัตกรรม (สกสว.) ซึ่งเป็นหน่วยงานในสังกัดกระทรวงการอุดมวิทยาศาสตร์ วิจัยและนวัตกรรม (อว.) ได้มาหารือถึงเรื่องนี้เพื่อหาแนวทางในการเพิ่มกําลังคน พร้อมผลักดันให้ภาคอุตสาหกรรมการท่องเที่ยวของประเทศไทยเติบโตอย่างต่อเนื่อง อีกทั้งที่ผ่านมา สกสว. ยังได้จัดสรรงบประมาณสนับสนุนงานมูลฐาน (Fundamental Fund) แก่หน่วยงานในสังกัดกระทรวงแรงงานอีกด้วย
นายพิพัฒน์กล่าวต่อว่า การหารือในวันนี้สอดคล้องกับนโยบายของท่านรองนายกรัฐมนตรีอนุทิน ที่ได้มีข้อสั่งการให้มีการผนึกกําลังกับ 4 กระทรวงหลัก ได้แก่ กระทรวงมหาดไทย ศึกษาธิการ อุดมศึกษา วิทยาศาสตร์ วิจัยและนวัตกรรม (อว.) และแรงงาน เพื่อร่วมกันขับเคลื่อนนโยบายดังกล่าว ซึ่งกระทรวงแรงงานเป็นรากฐานในการพัฒนาเศรษฐกิจ โดยมีภารกิจสําคัญในการดูแลพี่น้องผู้ใช้แรงงาน เราให้ความสําคัญในด้านการสนับสนุนการพัฒนาและผลิตแรงงานทักษะสูงของประเทศไทย โดยกรมพัฒนาฝีมือแรงงานมีคณะกรรมการพัฒนาแรงงานและประสานการฝึกอาชีพแห่งชาติ (กพร.ปช.) ซึ่งเป็นกลไกสําคัญในการขับเคลื่อนการพัฒนากําลังแรงงานในระดับพื้นที่ การหารือในครั้งนี้จะเกิดความร่วมมือในการพัฒนาหลักสูตร เพื่อผลิตบุคลากรให้สอดคล้องกับความต้องการของผู้ประกอบการทั้งในภาคอุตสาหกรรมท่องเที่ยวและที่เกี่ยวเนื่อง
“จากการหารือกับสภาหอการค้าแห่งประเทศไทยเมื่อวันก่อนถึงการแก้ไขปัญหาขาดแคลนบุคลากรภาคการท่องเที่ยว ต้องยอมรับว่าคนไทยเรามีทักษะฝีมือไม่แพ้ชาติใดในโลกอยู่แล้ว แต่ขณะเดียวกันเราต้องเร่งผลิตกําลังแรงงานโดยเฉพาะคนไทยเพื่อป้อนกลับเข้าไปสู่ภาคการท่องเที่ยว เพื่อไม่ให้เสียดุลทางการค้า ซึ่งหน่วยงาน สกสว. เองก็มีศักยภาพในการผลิตหลักสูตร เพื่อสนับสนุนการผลิตแรงงานในภาคการท่องเที่ยวได้” นายพิพัฒน์ กล่าวในท้ายสุด
ด้านรศ.ดร.ปัทมาวดี โพชนุกูล ผู้อํานวยการสํานักงานส่งเสริมวิทยาศาสตร์ วิจัยและนวัตกรรม (สกสว.)กล่าวว่า ในวันนี้ได้มาหารือกับท่านรัฐมนตรีพิพัฒน์เพื่อสนับสนุนข้อมูลความร่วมมือระหว่าง สกสว.กับกระทรวงแรงงานใน 3 ประเด็น ประเด็นแรกเกี่ยวกับการสนับสนุนงานวิจัยเชิงนโยบายเพื่อผลิตและพัฒนาศักยภาพกําลังแรงงานภาคการท่องเที่ยวให้เป็นแรงงานที่มีทักษะสูง เพื่อแก้ไขปัญหาขาดแคลนแรงงาน ประเด็นที่สอง การ Up skill/ Re skill ให้แก่นักเรียน นักศึกษา เพื่อให้มีทักษะฝีมือเพิ่มขึ้นก่อนเข้าสู่ตลาดแรงงาน และประเด็นที่สาม แนวทางการยกระดับศักยภาพกําลังแรงงานในภาคอุตสาหกรรมด้วยเทคโนโลยีและวัตกรรม เพื่อรองรับการพัฒนาเขตเศรษฐกิจพิเศษ ซึ่ง สกสว.จะได้ประสานความร่วมมือดังกล่าวกับกระทรวงแรงงานอย่างใกล้ชิดต่อไป
+++++++++++++
กองเผยแพร่และประชาสัมพันธ์